De vil givetvis undre sig langt ude i fremtiden. For en dag må det vel komme dertil, hvor den grundsten, der i dag blev støbt på havnefronten i Aalborg, atter bliver fjernet. I den godt 50 centimeter lange, blå metalcylinder, som fremtidige aalborgensere vil finde indstøbt i en stor blok cement, vil en flaske spiritus, en gulnet avis, et for længst forældet betalingsmiddel og nogle gamle lagringsenheder se dagens lys. Men hvem ved? Måske vil en fremtidig historiker alligevel kende til meningen bag galskaben. For det er en ganske festlig anledning, der ligger til grund for den blå cylinder, som i skrivende stund er blevet indkapslet som en anden tidslomme under tonsvis af langsomt hærdende cement på Spritten i Aalborg. I dag blev grundstenen nemlig støbt til de første to af i alt 13 nye bygninger på grunden. - Jeg synes, det er et kæmpestort øjeblik, konstaterede Aalborg Kommunes borgmester, Thomas Kastrup-Larsen (S) i dag, mens grundstenen tog form. Inden da havde forskellige taler markeret begivenheden, og Thomas Kastrup-Larsen havde personligt forseglet metalcylinderen, som indeholder en flaske snaps (Rød Aalborg), et eksemplar af Nordjyske Stiftstidende, en pose med småmønter samt to USB-nøgler, der indeholder projektbeskrivelsen af nybyggeriet i området. - En flaske Rød Aalborg er jo virkelig Aalborgs sjæl på mange måder. Og småmønterne kommer i,  fordi ingen ved, hvad man betaler med, når det her kommer frem igen, forklarede borgmesteren. Godt spørgsmål. Sikkert er det dog, at på en regnvåd martsdag i år 2019 blev grundstenen lagt til de bygninger, som i fremtiden får navnene ”Taffeltårnet” og Malteserhuset.” Sammen med 11 andre bygninger skal de rumme 600 nye boliger på den grund, der indtil 2015 dannede rammen om Spritfabrikken i Aalborg. Hvornår cylinderen og dens indhold så atter ser dagens lys, hvem der er borgmester i Aalborg til den tid, og hvilke betalingsmidler der findes, det må tiden vise. Men mon ikke de vil undre sig den dag – langt ude i fremtiden?

Referat:
Den officielle start på byggeriet af de første to nye bygninger på Spritten i Aalborg blev i dag markeret. Grunden, der indtil 2015 husede Spritfabrikken i Aalborg, skal i fremtiden rumme 600 nye boliger.